ไฮเทค
หลังจากมีภาพลักษณ์ธนาคารที่มั่นคงแต่เชยมานาน ตอนนี้ วรภัค ธันยาวงษ์ กรรมการผู้จัดการแบงก์กรุงไทย ก็เตรียมจัดเต็มโชว์ความไฮเทคกับเขาบ้าง
8 พ.ค. 2558

หลังจากมีภาพลักษณ์ธนาคารที่มั่นคงแต่เชยมานาน ตอนนี้ วรภัค ธันยาวงษ์ กรรมการผู้จัดการแบงก์กรุงไทย ก็เตรียมจัดเต็มโชว์ความไฮเทคกับเขาบ้าง
ว่าแล้ว คุณต่อ วรภัค ก็ภูมิใจนำเสนอเครื่อง VTM ซึ่งเป็นธนาคารอิเล็กทรอนิกส์ให้ลูกค้าทำบริการการเงินด้วยตัวเองเสมือนไปสาขาเลยทีเดียว ทำได้ตั้งแต่เปิดบัญชี ออกบัตรเอทีเอ็ม บัตรเดบิต โอนเงิน ชำระค่าสินค้าและบริการ ขอสเตทเมนท์ สมัครบริการอินเทอร์เน็ต แบงก์กิ้ง ทำทั้งหมดนี้ได้ด้วยตัวเอง ไม่เสียค่าธรรมเนียมใดๆ ทั้งสิ้น
พิเศษหากลูกค้าเปิดบัญชี หรือทำบัตรเดบิต จะลิงก์สัญญาณจากหน้าจอไปที่ศูนย์บริการ ซึ่งมีพนักงานให้บริการคุยผ่านหน้าจอโดยตรงและจะมีการบันทึกทำรายการทุกครั้ง
แบงก์ตั้งเป้าจะวางเครื่องนี้ในทำเลที่มีลูกค้าเยอะ และลูกค้ามีความเข้าใจและใช้บริการธนาคารอิเล็กทรอนิกส์ได้ เช่น เซ็นทรัลเวิลด์ เซ็นทรัล พระราม 9 เซ็นทรัล ลาดพร้าว สยามพารากอน และเดอะมอลล์ บางกะปิ ในปีนี้ได้ใช้บริการกันแน่นอน หากวัดผลแล้วลูกค้าสามารถใช้บริการได้คล่องก็จะขยายไปยังสาขาอื่นๆ เพิ่ม
ใครว่าแบงก์กรุงไทยเชย ต้องคิดกันใหม่แล้ว